
На основу члана 138. став 1. Устава Републике Србије
 и члана 37. Закона о Заштитнику грађана
 у испитном поступку оцене законитости и правилности рада Републичког геодетског завода, покренутом по притужби АА, након окончаног испитног поступка Заштитник грађана је сачинио следећи

ИЗВЕШТАЈ  СА  ПРЕПОРУКАМА 

Дана 17. 02. 2024. године Заштитнику грађана се притужбом обратила АА изражавајући незадовољство поступањем Републичког геодетског завода. Наиме, из навода притужбе и приложене документације произилази да је притужиља изјавила жалбу против решења Службе за катастар непокретности Ниш број 952-…/2018 од 19. 10. 2020. године, која је заведена под бројем 952-…/2021, а затим је исту повукла 04. 03. 2021. године. 

Притужиља наводи да о њеној жалби у другостепеном управном предмету Републичког геодетског завода број 952-…/2021 није одлучено до дана подношења притужбе Заштитнику грађана и поред упућених ургенција за поступање органу.

Оцењујући наводе из притужбе и приложену документацију, те чињеницу да је у конкретном случају реч о примени републичких закона, других прописа и општих аката, те повреди принципа добре управе, Заштитник грађана је донео закључак о покретању испитног поступка оцене законитости и правилности рада Републичког геодетског завода 3112-238/24 дел. бр. 6977 од 18. 03. 2024. године, и од наведеног органа затражио да га у року од 15 дана од дана пријема обавести о поступању по жалби притужиље у другостепеном управном предмету број 952-…/2021, односно о свим релевантним чињеницама које се односе на притужбу.
Републички геодетски завод, Сектор за правне послове је актом од 25. 03. 2024. године, обавестио Заштитника грађана да у другостепеном управном предмету број 952-…/2021 није донета одлука из разлога што је Републички геодетски завод на основу одредби члана 79. став 1. Закона о изменама и допунама Закона о државном премеру и катастру (”Службени гласник РС", број 96/15) преузео дана 03. 03. 2016. године, од претходно надлежног другостепеног органа Министарства грађевинарства, саобраћаја и инфраструктуре надлежност за решавање по жалбама у области оснивања и одржавања катастра непокретности и катастра водова, као и велики број нерешених другостепених предмета. Да овај орган спроводи све мере неопходне да се описани предмети што пре реше. Међутим, имајући у виду да се ради о јако великом броју преузетих предмета, као и о великом броју предмета по жалбама заведених после наведеног датума, то утиче на продужење рока за доношење одлука по изјављеним жалбама. С обзиром на наведено, да се предмети решавају редоследом којим су примљени у Републичком геодетском заводу, те ће се по предметној жалби одлучивати када иста буде дошла на ред према броју под којим је заведена у овом органу.

***

Заштитник грађана сматра да се приликом оцене законитости и правилности рада Републички геодетски завод у конкретном случају морају узети у обзир релевантне одредбе Закона о општем управном поступку
 као и Закона о поступку уписа у катастар непокретности и водова
.
Чланом 9. ставом 1.  и ставом 2. Закона о општем управном поступку
 прописано је да орган који води поступак, односно решава у управним стварима, дужан је да странкама омогући да  успешно и целовито остваре и заштите права и правне интересе, као и да се поступак води без одуговлачења и уз што мање трошкова по странку и другог учесника у поступку, али тако да се изведу сви докази потребни за правилно и потпуно утврђивање чињеничног стања. (начело делотворности и економичности).

Чланом 174. истог закона прописано је  да се решење којим се одлучује о жалби издаје без одлагања, а најкасније у року од 60 дана од дана када је предата уредна жалба, изузев ако је законом прописан краћи рок.  

Чланом 157. истог закона прописано је да жалилац може одустати од жалбе док не буде обавештен о решењу којим је одлучено о жалби. Одустанак од жалбе не може да се опозове. Кад жалилац одустане од жалбе, поступак по жалби обуставља се решењем које садржи и трошкове поступка по жалби. 

Чланом 44. став 1. Закона о поступку уписа у катастар непокретности и водова децидирано је прописано да је Завод  дужан да одлучи по жалби најкасније у року од 60 дана од дана предаје уредне жалбе.
Стандард добре управе не дозвољава нечињење и пасивност, већ тражи активан, ангажован став органа управе према обављању послова из свог делокруга и законито вршење тих послова ради остваривања циља због кога су органу дата јавна овлашћења. Непоштовање законских рокова у одлучивању онемогућава несметано одвијање правног промета као и заштиту и остваривање имовинских права и економских интереса грађана, што за последицу има стварање правне несигурности, а код грађана ствара неповерење у ефикасан рад надлежних институција којима су се обратили ради остварења и заштите њихових права. 

Сагледавајући наведене прописе и податке до којих се дошло током спроведеног поступка контроле правилности и законитости рада Републичког геодетског завода, Заштитник грађана констатује да контролисани орган није предузео све мере и активности у циљу доношења у законом прописаним роковима одлуку по жалби у предмету број 952-…/2021, те је на тај начин повредио принципе добре управе, а на штету права и правних интереса подносиоца притужбе.

У конкретном случају нарочито стога што је било потребно предузети процесну радњу на коју не може да утиче евентуална сложеност предмета, будући да је подносилац одустао од жалбе. 

Имајући у виду да је утврдио пропусте у раду Републичког геодетског завода на штету остваривања права грађана, сагласно члану 37. став 3. Закона о Заштитнику грађана, ради отклањања уочених недостатака, као и у циљу унапређења рада органа управе и спречавања сличних пропуста у будућности Заштитник грађана упућује следећу препоруку:

Потребно је да Републички геодетски завод, без одлагања, у складу са својим управноправним овлашћењима, сагласно одредбама члана 44. став 1. Закона о поступку уписа у катастар непокретности и водова одлучи о жалби у предмету бр. 952-…/2021 и донесе на закону засновану одлуку.
Републички геодетски завод обавестиће Заштитника грађана, у року од 60 дана од дана пријема ове препоруке, о поступању по њој, уз достављање релевантне документације и других доказа на основу којих се са сигурношћу може утврдити да је по препорукама Заштитника грађана поступљено.

Заштитник грађана овом приликом указује да је потребно да у будућем раду Републички геодетски завод предузима све потребне мере како би се обезбедило благовремено одлучивање у управним стварима, уз поштовање законом прописаних рокова и водити рачуна да се у другостепеном поступку одлуке доносе без одлагања.  

Уколико Републички геодетски завод у задатом року не достави Заштитнику грађана обавештење о предузетим мерама везано за упућене препоруке, Заштитник грађана ће о томе обавестити непосредно надређени орган, Народну скупштину, Владу и јавност.

Против заузетог става о основаности притужбе није допуштено правно средство јер Заштитник грађана не одлучује о правима и обавезама физичких и правних лица.

	ЗАМЕНИЦА ЗАШТИТНИКА ГРАЂАНА

	

	др Наташа Тањевић


Доставити:

- Републичком геодетском заводу, Булевар војводе Мишића 39, 11040 Београд,

- притужиљи,

- у списе предмета.

� „Сл. гласник РС“, бр. 98/2006 и 115/2021


� „Сл. гласник РС“, бр. 105/2021


� „Сл. гласник РС“, бр. 18/2016 и 95/2018 - аутентично тумачење


� „Сл. гласник РС“, бр. 41/2018, 95/2018, 31/2019 


� „Сл. гласник РС“, бр.  18/2016 и 95/2018 – аутентично тумачење

